Kaakhorn
Kaakhorn (Grinslannersk: Koakhörn) is in buorskip yn de gemeente It Hegelân (oant 2019 gemeente  De Marne) , yn it noard-westen fan de provinsje Grinslân. It streekje leit direkt benoarden Westernieland oan in dearinnende dyk. De dyk rint oer de eardere âlde dyk út 1717. Hy hat 60 ynwenners (2008).

De namme fan 'e buorskip ferwiist nei de kaak dy't hjir yn earder tiden stien hat. De kaak (skandpeal) stie op de horn (= herne) fan it doarp.

Kamp De Slikken 

It kamp De Slikken by Kaakhorn is boud foar arbeiders fan de wurkferskaffing dy't yn de perioade fan 1939 oant en mei 1945 in diel fan de kwelder yndiken, de saneamde Polder de Slikken. Nei de oarloch krige de polder de namme Linthorst Homanpolder. Trettjin fan dy arbeiders en in bussjauffeur kamen yn 1940 om it libben doe't harren bus yn botsing kaam tsjin in trein op in ûnbeweitse spoaroergong fan de Marneline by Ranum. Tsien fan harren ferstoaren dêr. Foar de fjirtjin slachtoffers waard in eintsje benoarden Kaakhorn in monumint setten.

In oantal fan de húskes yn Kaakhorn is direkt nei de Twadde Wrâldoarloch boud troch ynternearre NSB'ers, dy't opsluten wienen yn it kamp De Slikken in kilometer benoarden de buorskip. Ien fan de barakken fan dat kamp is bewarre bleaun.

Wannelrûte 
Troch Kaakhorn rint de Europeeske wannelrûte E9 dy't rint fan Portegal nei de Baltyske steaten. De rûte wurdt ek Waad- en Wierdenpaad neamd.

Plak yn It Hegelân
Plak yn De Marne (Grinslân)